Gelukkige tieners? Die GEHEIM… – FXit
Gelukkige tieners? Die GEHEIM…
"Hou tog net op om my te probeer verstáán!" Logiese versoek. Van iemand wat homself nie lekker verstaan nie.
Dis doodnormaal vir 'n tiener om wisselende buie te hê, om sterk emosioneel te reageer, om gefrustreerd met volwassenes te wees en om nie te weet of alles reg is wat vir hom reg voel nie.
Omdat die veranderings wat met puberteit begin, hom onkant betrap, word hy eintlik vir homself 'n vreemdeling. Hy probeer sy onsekerheid wegsteek agter maskers van selfversekering, aggressie, onverskilligheid, onafhanklikheid en "volwassenheid".
Hoe bereik 'n mens iemand wat sy rug op jou draai? Jy gaan sit langs hom en wees 'n oor wat LUISTER. Sonder om te beskuldig of om geskok te wees. Sonder om te preek.
Hierdie eenvoudige beginsel geld ook vir tienerbediening.
Die vertrekpunt is om 'n atmosfeer te skep waarin hy veilig voel om sy binneste uit te dop. Die res is maklik: Luister met oop ore en probeer om die situasie deur sy oë te sien. Dit gaan help om die geldigheid van sy argumente te erken. Respekteer sy teologiese siening – al verskil dit van die tradisionele. Eers dan kan jy hom help in sy soeke na die Waarheid.